Skrivañ - Wikipedia\nSkrivañ zo notenniñ komzoù ur yezh war un dra fetis, war-bouez arouezennoù. Dre m’eo anavezet an arouezennoù-se gant meur a zen e c’hall ar “skrid” savet evel-se bezañ komprenet gant tud all ouzhpenn an hini en deus e savet.\nPoltred un den ouzh e daol-skrivañ, gant Rembrandt\nUr paotr, e Kolkata, en India, a skriv ul lizher evit ur vaouez ha ne oar ket skrivañ.\nDre ar skrivañ e c’haller merkañ gerioù, niveroù pe notennoù sonerezh ha dre-se mont e darempred gant tud all. Al lenn eo an ober kontrol, da lavaret eo tapout anaoudegezh eus un hollad arouezennoù skrivet, kompren ar “skrid”-se. Stag eo istor al lenn hag istor ar skrivañ er bed.\nDre astenn-ster e talvez ar ger “skrivañ” ivez da envel ober ar re a sav testennoù lennegel dre skrid. Dre ar skrivañ-se e c’hall an den c’hoari gant e yezh. Lennegezh a reer eus sevel oberennoù skrivet evel-se hag eus hollad an testennoù-se, savet evit dudi an dud.\nN’eo ket hepken danvez an testennoù zo krouidigezhioù arzel. Gant stumm ar skrid, stumm an arouezennoù, e c’hall al lennerien bezañ plijet ivez : kaerskrivañ pe kaerskriverezh a reer eus ar skrivañ-se.\nEvit skrivañ e ranker kaout ur benveg hag ur skor. Gwechall-gozh e oa meur a deknik evit skrivañ : engravañ er mein pe er c’hoad, garaniñ er pri, skrivañ gant liv war meur a dra (bambouz, papiruz, parch, paper). A-raok ma oa bet ijinet ar moullañ e veze skrivet gant an dorn. Nevesoc’h zo e oa bet ijinet ar mekanikoù-skriverezañ ha, goude-se, an urzhiataerioù o deus degaset kemmoù bras en doare ma vez skrivet.\nHiziv an deiz e oar an darn vrasañ eus an dud lenn ha skrivañ er broioù diorroet ha pinvidik. Hogen e kalz broioù n’eus nemet un niver bihan a dud a oar skrivañ, rak kalz tud n’int ket bet er skol o teskiñ.\n2 Istor ar skrivañ\n3 Lenn ha skrivañ\n4 Arz ar skrivañ\nPennad dre ar munud: s.o. Doare-skrivañ.\nMeur a zoare zo, meur a reizhiad arouezennoù zo, evit treuzkas gouiziegezh etre an dud. Gallout a reer renkañ an doareoù-se e meur a rummad :\nLizherennegoù (abjadoù, abugidaoù).\nGant an arouezlunioù e talvez an arouezennoù da skeudenniñ mennozhioù pe traezoù. Gant ar silabennegoù hag al lizherennegoù e talvez an arouezennoù da verkañ sonioù. Gant doareoù-skrivañ zo, evel hieroglifoù Egipt, e c’hall an arouezennoù merkañ silabennoù, lizherennoù pe mennozhioù.\nIstor ar skrivañAozañ\nUr skouer eus ar skritur gennheñvel, war un dablezennig pri\nBoas e vez an istorourien da lakaat kemm etre ar ragistor hag an istor, dre ma krog an eil adalek ar mare ma oa bet kroget da skrivañ gant an dud. Livadurioù pobloù ar ragistor a c’haller sellout outo evel un doare kentañ da « skrivañ », hogen ne reer ket skrivañ eus ar roudoù-se rak ne vez ket aroueziet ur yezh resis ganto.\nAn dud kentañ a oa bet o skrivañ eo ar re a veve en Henamzer e Mezopotamia, ha kement-se a raent evit o ezhommoù kenwerzh, evit notenniñ ar pezh a veze gwerzhet ganto. Gant un doare-skrivañ gennheñvel o doa graet, en ur verkañ arouezennoù e stumm “gennoù” bihan war tablezennoù pri.\nNotennet e veze ganto, da gentañ, ar c’hementadoù marc’hadourezh hag an amzer tremenet ganto o labourat. Tamm-ha-tamm e oa deuet o skridoù da verkañ muioc’h a draoù.\nPennad dre ar munud: s.o. Skritur gennheñvel\nDerc’hel kontoù e oa abeg kentañ an dud-se eta, war-dro dibenn ar IVe milved kt JK. Merkoù tric’hornek a veze garanet er pri gant tammoù raoskl, da notenniñ niveroù, kementadoù. Ouzhpenn se e oa ivez arouezennoù a verke eus peseurt marc’hadourezh e oa anv. Tamm-ha-tamm e oa emdroet an doare-skrivañ-se, evit gallout notenniñ gerioù eus o yezh, ar sumereg, gerioù da gentañ, ha silabennoù da c’houde, war-dro an XXVIvet kantved kt JK.\nEmdreiñ a reas ar skritur gennheñvel-se evit dont da vezañ un doare-skrivañ a dalveze da notenniñ gerioù, silabennoù, niveroù, e sumereg hag e yezhoù all ivez kaozeet el lodenn-se eus ar bed (akkadeg, hititeg).\nPennad dre ar munud: s.o. Sinalun\nSinalunioù : re hengounel (du) ha re eeunaet (ruz).\nE Sina ez eus bet kavet skouerioù kozh eus traoù skrivet war eskern (plankennoù-skoaz oc’hen pe kregin baoted, eus war-dro 1200 bloaz kent JK, da vare an dierniezh Shang. Enskrivadurioù all war plakennoù arem zo bet kavet ivez.\nE 2003 e oa bet diskoachet engravadurioù garanet war kregin baoted, a c’hallfe bezañ eus ar VIIvet milved kent JK,./ Mar bez prouet ez eo an traoù garanet-se skouerioù eus ur yezh skrivet ha mar bez kadarnaet ez int ken kozh hag ar VIIvet pe VIIIvet milved kent JK, e vo an enskrivadurioù-se ar skouerioù koshañ zo er bed eus ur yezh skrivet, koshoc’h eget skritur gennheñvel Mezopotamia, a seller outi betek-henn evel ar skritur koshañ war an douar.\nPennad dre ar munud: s.o. Hieroglifoù Egipt\nHieroglifoù engravet er maen, gant delwenn Ramses II\nAn enskrivadurioù koshañ zo bet kavet en Egipt a vefe, hervez an istorourien, eus 3200 kt JK pe war-dro. Er reizhiad skrivañ-se e kaver tri seurt elfennoù : arouezlunioù, da lavaret eo skeudennoù da aroueziañ traoù pe mennozhioù, hag elfennoù lizherennek pe silabennek da aroueziañ soniadoù eus ar yezh.\nPouezus e oa ar skrivañ en Henegipt ; ne oa nemet ur rummad tud desket a ouie lenn ha skrivañ, ar “skriverien”. E servij ar pennoù bras e oant : ar faraoned, beleien an temploù… Diaes e oa deskiñ ar reizhiad skrivañ-se gant al luziet ma oa ha ne oa ket kalz a dud a c’halle mestroniañ anezhi.\nDiwar ar hieroglifoù egiptat e teuas, war-dro 2000 kt JK al lizherenneg koshañ a anavezer er bed, ul lizherenneg rak-semitek, implijet e Kanaan da gentañ. Diwarnañ eo deuet al lizherennegoù all a gaver dre ar bed.\nDiskennidi da dud Kanaan e oa ar Fenikianed, ur boblad tud hag a oa o vevañ el lec’h m’emañ Liban bremañ. War-dro an XIvet kantved kent J.K. e voe savet o lizherenneg ganto da skrivañ o yezh. Un doare abjad e oa al lizherenneg fenikianek, da lavaret eo un doare-skrivañ ma ne veze notennet nemet ar c’hensonennoù. Amprestet e vo an doare-skrivañ-se gant tud Henc’hres evit notenniñ o yezh dezho. Goude kempenn anezhañ hag ijinañ arouezennoù evit notenniñ ar vogalennoù e voe savet al lizherenneg c'hresianek.\nGant stummoù kentañ al lizherenneg henc’hresianek e voe awenet al lizherenneg etruskek hag ar re zo deveret evel al lizherenneg latin. Diwar skouer al lizherennek c’hresianek ivez e voe savet al lizherenneg kirillek, implijet evit skrivañ meur a yezh slavek.\nAmprestet e voe lizherenneg ar Fenikianed gant pobloù amezek ivez : kempennet e voe evit skrivañ an aramaeg. Al lizherennegoù hebraek hag arabek zo deveret eus al lizherenneg aramaek.\nUn tamm maen gant enskrivadurioù 3000 bloaz o oad zo bet kavet e stad Veracruz. Ur skouer eo eus ar skritur koshañ e kevandir Amerika. An eil skouer goshañ zo skrivadoù kavet e bro an Olmeked, eus 500 kent J.K. pe war-dro,.\nE-touez ar skouerioù eus doareoù-skrivañ kozh zo bet kavet e Kreizamerika ez eo an doare-skrivañ mayaek an hini nemetañ zo bet gallet kompren. An enskrivadurioù mayaek koshañ zo bet digejet gant an enklaskerien zo eus an IIIe kantved kent J.K.. Implijet e voe an doare-skrivañ-se betek mare donedigezh ar Gonkistadored er XVIvet kantved. En doare-skrivañ-se e raed gant sinoù a arouezie pep a c’her hag ouzhpenn se e oa arouezioù all evit silabennoù zo, un tamm evel en doare-skrivañ japanek bremañ.\nEvel-se eta e voe "ijinet" ar skrivañ meur a wech, e meur a lec’h dre ar bed. Tud Sumer, tud Henegipt, tud Sina ha tud Kreizamerika o deus savet pep a zoare-skrivañ disheñvel. Hogen en holl zoareoù-skrivañ-se e voe da gentañ lunioù a aroueze traoù. Al lizherennegoù evel hon hini zo disheñvel : diazezet int war soniadoù ar yezhoù komzet. Deveret eo an darn vrasañ eus al lizherennegoù-se diouzh al lizherenneg fenikianek.\nSant Aogustin o skrivañ, gant Botticelli.\nLenn ha skrivañAozañ\nN’eo nemet en daou gantved tremenet eo bet ledet ar gouzout lenn ha skrivañ e-touez an darn vrasañ eus an dud e kornôg Europa hag e Hanternoz Amerika. E lodennoù all eus ar bed eo kalz nevesoc’h hag e broioù zo c’hoazh ne oar ket an darn vrasañ eus an dud lenn ha skrivañ ar yezh(où) a gomzont. Gwechall ne oa nemet al “lenneien”, an dud desket, a ouie lenn ha skrivañ. Alies e oa beleien eus an dud-se. Gant ar veleien-se e veze skrivet hag adskrivet levrioù gant an dorn. An dud all, p’o devoa ezhomm da skrivañ, a c’houlenne sikour digant tud a vicher. Pa voe ijinet ar moullañ e voe skignet kalz muioc’h a skridoù e-touez an dud ha ledet e voe al lenn hag ar skrivañ neuze, e-touez an dud pinvidik da nebeutañ.\nArz ar skrivañAozañ\nPennad dre ar munud: s.o. Lennegezh\nUr bajennad eus ar C'horan, Andalouzia, XIIvet kantved\nTalvezout a ra ar ger “skrivañ” ivez da envel ober ar re a sav pennadoù pe istorioù e stumm testennoù. Ober ar reer skrivagner eus an den a sav seurt testennoù. Hervez doare ar skrid e c’haller ober gant gerioù resisoc’h evel barzh, romantour, kazetenner… Dre ar skrivañ-se e c’hall an den c’hoari gant e yezh. Lennegezh a reer eus sevel oberennoù skrivet evel-se hag eus hollad an testennoù-se, savet evit dudi an dud.\nN’eo ket hepken danvez an testennoù zo krouidigezhioù arzel. Gant stumm ar skrid, gant kaerder an arouezennoù, e c’hall al lennerien bezañ plijet ivez : kaerskrivañ pe kaerskriverezh a reer eus ar skrivañ-se.\n↑ scruiuaff, scriuaff er C’hatolikon ; deuet eus ar verb latin scribere\n↑ Richard Rudgley, The Lost Civilizations of the Stone Age, 2000 p.48–57, ed. Simon & Schuster, New York\n↑ China Daily, 12/06/2003, Archaeologists Rewrite History, http://www.china.org.cn/english/2003/Jun/66806.htm\n↑ Writing May Be Oldest in Western Hemisphere, New York Times\n↑ 'Oldest' New World writing found , BBC\n↑ Oldest Writing in the New World, Science\n↑ Hervez Aozadur ar Broadoù Unanet e oa war-dro 16 % eus an dud er bed na ouient na lenn na skrivañ e 1998.\n(fr) Louis-Jean Calvet : Histoire de l’écriture, Fayard Pluriel, 2011 (ISBN 978-2-8185-0130-6)\n(fr) Michel Renouard : Naissance des écritures, Éditions Ouest-France, 2015 (ISBN 978-2-7373-6610-9)\n(br) Istor-Geografiezh 6vet, TES, 2001 ; p. 18 : ar skritur\n(br) L. Elegoet : Istor Breizh, TES, 1991 ; p. 26 : ar skritur\nSellit ouzh ar ger Skrivañ er\nAdtapet diwar « https://br.wikipedia.org/w/index.php?title=Skrivañ&oldid=1972188 »


Pajenn:Morvan - Buez ar Zent, 1894.djvu/610 - Wikimammenn\nPajenn:Morvan - Buez ar Zent, 1894.djvu/610\n2 a Vengolo\nSant Jiles en deuz great ar pez a ioa enn he c’halloud evit miret na vije istimet hag henoret. Evit kement-se eo en em dennet enn eur garrek kleuz e kreiz eur c’hoat doun. Goulskoude n’ez euz nemeur a zent hag a ve bet great muioc’h a henor d’ezho eget na zo bet great d’ezhan : respetet eo bet e peb leac’h ha gant ann holl, gant ar roue kouls ha gant ar pab. Setu aze penaoz ec’h istimer bepred ar re humbl, e leac’h ann dud rog hag ourgouilluz a vez ato disprijet. Evel ma lavar d’eomp ann Aviel : Neb a glask en em zevel a vezo diskaret, hag ann neb en em izelai a vezo savet huel.\nNeuze e c’halvaz misionerien euz a gement korn a ioa\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/610&oldid=137837 »


Stumm eus an 25 Her 2018 da 04:24\nStumm eus an 25 Her 2018 da 04:22 (kemmañ)\nStumm eus an 25 Her 2018 da 04:24 (kemmañ) (dizober)\n<blockquote>'''Gireg Konan''' a zo ganet e [[Lannuon]], e [[Bro-Dreger]], d'an [[21 a viz Here]] []. Mab [[Jakez Konan]] hag [[Anna-Vari Klou]] eo. Pemp bugel zo bet er familh : Ivona (1934-1973), Ewan (1936-), Herve (1940-2017), Annaig (1946-1949), ha Gireg. Buanik goude e c’hanedigezh, e miz C’hwevrer 1952, ez eo aet ar familh a-bezh kuit da vevañ da vMontréal e Rannvro Gebek, er C’hanada. Eno e talc’has ar yezh da vezañ komzet er familh. Setu penaos en deus desket brezhoneg.</blockquote>Savet eo bet er [[Kanada|C'hanada]], e [[Bro-Gebek]], e-lec'h ma oa aet e dud da vevañ e 1952. Diaes e oa bevañ e Breizh gant an nebeud a labour a oa hag ar c'houlzad [[broadelouriezh]] c'hall taer a oa neuze. Goude bezañ bevet eno e-pad tost da 25 bloaz, e tistroas da Vreizh e 1976.\nLiorzhañ a reas e-pad un daouzek vloaz bennak. Er bloavezh 1990 ez eas da skolaer Diwan da [[Lannuon]] hag er bloaz war-lerc’h da gelenner da [[Skolaj Diwan ar Releg]] e-kichen Brest. Ret e voe dezhañ distreiñ d’ar skol-veur a-benn tapout un aotreegezh war ar brezhoneg. Goude-se e 1996 e voe anvet da gelenner war ar brezhoneg hag ar saozneg e [[Skolaj Diwan Bro-Dreger]] e-lec’h ma kelennas e-pad 17 vloaz a-raok mont war e leve-kozhni. E-pad an amzer-se e kendalc’has Marivon gant an embregerezh liorzhañ betek fin 2013.\nWar e leve-kozhni emaint o-daou bremañ. Setu ma tremen e amzer etre e liorzh,ober war-dro kevredigezhioù,kelenn, kanañ ha skrivañ brezhoneg.\nAdtapet diwar « https://br.wikipedia.org/wiki/Dibar:MobileDiff/1809173 »


2 Lodennoù Afrika\nLodennoù Afrika[kemmañ | kemmañ ar vammenn]\nHervez an holl henzenoniourien eo Afrika kavell an denelezh. Emdreiñ a ra Homo Sapiens etre 200 ha 100 000 bloaz zo. Goude e emdroadur e krog da vont er-maez eus Afrika etre 80 ha 50 000 bloaz zo.\nN'eo ket deuet ar gounezerezh er memes mare e pep lec'h, a-wechoù araok a-wechoù goude an doñvañ chatal.\nHieroglifoù Egipt kentañ a zo etre -3800 ha -3000 en Abidos e-pad Sevenadur Nakada (prantad raktierniezh Henegipt).\nE-tro an c'hentañ milved kent JK en em skign labour an houarn e Norzhafrika hag e Norzh Afrika issahara, hag e -700 e Kornôg Afrika.\nAdtapet diwar « https://br.wikipedia.org/w/index.php?title=Afrika&oldid=1923949 »


Pajenn:Pompery - Quelennou var labour pe gonnidegues an douar, 1851.djvu/120 - Wikimammenn\nPajenn:Pompery - Quelennou var labour pe gonnidegues an douar, 1851.djvu/120\nmes neller e zigas nemet étré ar renquennadou edet a trivec'h meteut d’an nebeuta. Pa ader var irvi, é ranquer caout tri dada : unan a ra toullou gât eur var, a zaou veutet donder bennag ; eun al a dol an ad, ac an drede é c’holo. Eves a renquer lacad da eulia an éona eller an ad discoëzet ueloc’h evit transplanta ar betterabes. Maré ar sec’hec’h, é reer dan ad quellida quentoc’h, en oc’h é gliba en dour, daou zeves abarz ada, ac en oc’h teurel goude ar ruilleres var an dachen. Evit caout guelloc’h betterabes, squigner var an toullou, pé en anchou dan ed discoëzet, eun nebeut coc’h quézec, pé teil côz, ludu, ludu du, pé tremp al brein ha bruzunet ; ada reer goudé ha golo a reer an ad gât eun nebeut douar.\nMaré lenna ar betterabes.\nPa hô deus gred ar betterabes bian pidir pé bemp dellienen, né leusquer nemet unan é peb toul ; c’hoenna reer diou vech dan nebeutta barz né veo deut ar maré d’hô zenna, ar pez a reer é mis éré ; velato ar betterabes ellont chom en douar betec mis querzu, pa léquer var hô lec’h it meurs, er vroiou tost dar moor, elec’h né scorn quet dober gaou outô. Eller gutuil an deliou evit boetta ar zaoud.\nEguissé eller caout iroc’h an deliou da gutuil, péré, eb beza magus avoalc’h, zo talvoudus braz, var an\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/120&oldid=141322 »


Emgann Chickamauga - Wikipedia\nEmgann Chickamauga (Kurz & Allison, war-dro 1890)\nSoudarded Lu Stadoù Kengevreet Amerika o pignat d'an talbenn e-kerzh Emgann Chickamauga (Alfred Waud, 1863)\nEmgann Chickamauga (saozneg: Battle of Chickamauga), stourmet etre an 18 hag an 20 a viz Gwengolo 1863 etre an Union Army ha Lu Stadoù Kengevreet Amerika e-kerzhBrezel diabarzh Stadoù-Unanet Amerika, a oa bet fin un argadenn Unanet e gevred Tennessee ha gwalarn Georgia — ar Chickamauga Campaign.\nAr c'hentañ emgann bras e voe o vezañ stourmet e Georgia, kement hag ar c'holl brasañ gant an Unaniezh war tachenn gornôg ar brezel. Goude Emgann Gettysburg ez eo an emgann ma voe ar muiañ a golloù.\nUn trec'h koustus e oa bet evit ar re Gengevreet met un trec'h anat : 16 170 soudard kollet gant an Unaniezh (lazhet, gloazet, prizoniet pe steuziet) ha 18 454 evit kostezenn ar Su.\nAn emgann e oa bet unan drastus a bep tu, gant kolloù damheñvel keñveriet gant hollad an nerzhioù engouestlet : evit an Union e oa bet kollet 16 170 den (1657 lazhet, 9756 gloazet, ha 4757 prizoniet pe steuziet), evit ar re gengevreet 18 454 (2312 lazhet, 14 674 gloazet, ha 1468 prizoniet pe steuziet)\nAr c'holloù brasañ e oa bet e-touez an holl emgannoù war talbenn gornôg ar brezel, goude re Emgann Gettysburg. E-touez ar c'holloù e oa bet ar jeneraled kengevreet Benjamin Hardin Helm (gwaz c'hoar gwreg Abraham Lincoln), James Deshler, ha Preston Smith. Evit an Unaniezh e oa ar jeneral William H. Lytle. Ar jeneral kengevreet John Bell Hood, hag en devoa kollet dija e vrec'h kleiz goude ur c'hloazadenn en Emgann Gettysburg, a voe gloazet don gant ur boled en e c'har, rediet e oa bet dic'harañ.\nUn trec'h teknikel e oa bet evit ar re gengevreet, Rosecrans a oa bet skarzhet eus an dachenn emgann gant e nerzhioù, Bragg ne oa ket deuet a-benn da beurzistrujañ nerzhioù Rosecrans pe da zegas en-dro sujidigezh East Tennessee d'ar Stadoù Kengevreet amerikan. Ouzhpenn-se, nerzhioù al lu kengevreet a oa bet tizhet don ha diaes e voe evito stankañ an toulloù.\nAdtapet diwar « https://br.wikipedia.org/w/index.php?title=Emgann_Chickamauga&oldid=1837163 »\nKemmoù diwezhañ degaset d'ar bajenn-mañ d'an 28 Mae 2019, da 16:12.


Boulig & Billig : Ar pevar amzer — Bannoù-heol\nPostet d'an 01/04/2002 - Pennadoù\n46 pajennad a istorioù ar paotr bihan hag e gi blevek ha skouarnek. Peadra da reiñ c'hoant d'al lennerien vihan da zizoleiñ ar c'houlzoù-bloaz, evel ma ra an harozed. Ouzhpenn treiñ o deus graet Arno Elegoed hag e vignoned. Lakaat liv ar Vro war ar skridoù. Douetus eo en dije skrivet Roba, treser al levr : "Gant Izabel ni yelo pell" pe "strakal brulu war ar menezioù Are"...\nUl levr dedennus evit ar vignoniezh hag ar spered fent a zo e-barzh. An hini a blij dezhañ doare tresañ Roba hag e ijin evit sevel troioù-kaer an harozed-mañ a gavo marteze abeg en nebeud pajennoù skañv, dezho un dresadenn nemetken.\nPell goude embann levrioù Yakari e oa poent kaout traoù nevez e brezhoneg, liv ar yaouankiz warno.


Journal de Renaud Camus, vendredi 14 juillet 2017\ncréée le dimanche 16 juillet 2017, 0 h 52\nmodifiée le dimanche 16 juillet 2017, 0 h 58Plieux, vendredi 14 juillet 2017, une heure du matin (le 15). La pétition que Karim Ouchikh et moi avons lancée pour appeler à lutter contre la submersion ~~~~~~~~~~~, ~~~ ~~~~~ ~~’~~~ ~~~~~~ ~~~ ~~~~~~, ~~ ~~~~~~~~~ ~~~~~~~~~~~~~~ ~~~~~~~~~~~~ ~~~~~, ~~~~~~~~~~ ~~~~~ des difficultés. Ou ~~~~~ ~~’~~~~ moi ~~~~ ~~~~ ~~~~~~~~~~ : ~~~ ~~~~~~ ~~~ ~~’~~~~~~~ ~~~~ ~~ ~~~ ~~~~~~~, ~~~ ~~~~ ~~~~ ~~~~~ ~~~ ~~~~~ ~~~ ~~~~~~~. ~~~ ~~~~~~~~~~ ~~~~~~~ ~~~~~~~~~ ~~’~~~~~~ d’un message de ~~~~~~~~~~~~~, ~~~~~ ~~~ ~~’~~~ ~~~~~~~~~ ~~~~~ ~~~~~ ~~~ ~~~~~~~, ~~~~~~ ~~~~~~~~~~~ ~~~~~ ~~~ ~~~~~ ~~~~~~~. ~~~ ~~’~~~~~~~~ ~~ ~~~~~~~~~ ~~~~~~ ~~~~~ ~~~ ~~~~~~~~~ ~~~~ “~~~~~~~~~~~~”, ~~~~~, ~~~ non plus, rien — ~~’~~~~ ~~~~~~~~, ~~’~~~~~~~ ~~~~ ~~~~~~~~~ ~~’~~~~~~~ ~~~~~~~~~~~~ ~~~~~~~~~~~ ~~~~~ ~~~~~~~~~~~ ~~~~ ~~~~~~ ~~~~~~~~~~, ~~~ ~~~ ~~~~~ savoir.\nUne ~~~~~~ ~~~~~~~~~~~~ ~~~~ ~~~~, ~~~~ ~~~ ~~~~~~ ~~~~ ~~~~~~~~~~~~ qui sont parvenus, ~~~~, ~~ ~~~~~~ ~~~~~~~~~~~~ ~~~ ~~~~~~~~ ~~~ ~~~~~~~ ~~~~~ ~~~~~~~~~~, ~~’~~~~~~~~~ ~~~~ ~~~~~ ~~~~~ ~~~~~~~, ~~~~~ ~~’~~~~~~~~~ ~~~ ~~~~~ ~~~~. ~~~ ~~’~~~~~~~~~ ~~~~ ~~’~~~~~~~ ~~~~~~ ~~~~~~~~~ ~~~~ entre cet anonymat ~~~~~ ~~~~~, ~~~ pseudonymat, ~~~ prénonymat, ~~~ ~~~ ~~~~~~~~~~ ~~~~~ ~~~~~, ~~~~ ~~~~~~~ ~~~~~~~~ ~~~~~ ~~~~~~ ~~~~~ ~~~~ ~~~~~~~~~~~~~~. ~~~ ~~~~~~~~~~ ~~~~~ ~~~~~ ~~~’~~~ ~~~ ~~~~~~~~ ~~~~ donner son nom : ~~~ ~~~~~ ~~~~~~ ~~’~~~~~~~~~~~~ ~~~~~~~~. ~~~~~ ~~~~ ~~~ ~~~~~~~~~~ ~~~~~ ~~~~~~~ ~~~~~~, ~~~~~~~~~~~~~~~~, ~~ ~~~~~ ~~~~ ~~~ ~~~~~~~~~~ ~~~~~~ ~~~~~~~~~~~~~ ~~ ~~~ ~~~’~~~ ~~~~ ~~~~~~~, ~~~~~~ ~~~ que je trouve ~~~~~~~~~~. ~~~ ~~’~~~~ ~~~~~ ~~’~~~ ~~~ ~~~~~ ~~’~~~~~~ : ~~~~~~~~~ ~~~~~~~~~~ ~~~ ~~~~~~~~~ ~~~~~ ~~~~~, ~~~~ ~~~~~ ~~~ ~~~~~~~~ ~~~~~~~, ~~~ ~~~~~ ~~~~~~~~~~ ~~~~~~~~. ~~~ ~~~~~~~ ~~~~~~ ~~’~~ emporté, comme il ~~~~~~ ~~ ~~~~~~~~ : ~~’~~~ ~~~~ ~~~~~~~ ~~~~~~~~~~ ~~~ ~~~~~~~~, ~~~~~ ~~~~ ~~~~~~~~~~~~~~~ ~~~ ~~~~~~ ~~~~~~ ~~~ ~~~~~~~~~~~ ~~~~ ~~~~~~ ~~~~~ — ~~~~ ~~~ ~~~~~~~~~ ~~~~~ ~~~~~~ que nous devons ~~~~~~ ~~~~~ ~~~~ ~~~~~ ~~~~~~~ ~~~~~~~~~, ~~~~~ ~~~~~ ~~~~~~~~ ~~~ ~~~~~~~~~ : ~~~~ ~~’~~~~~~~~~ ~~~~ ~~~~~~~~~~~~ ~~~~~, ~~~~~ ~~~ ~~~~~ ~~~~ ~~’~~~~~~ ~~~~~ ~~~~~ ~~~~~~~~~~~ ~~~ ~~~ situation.\nPour ma part j’aimerais ~~~~~~ ~~~~~~~ ~~~~ ~~~ ~~~~~~~ ~~~~ ~~~~~~~~~ ~~~~~ ~~~ ~~~~~ ~~~~, ~~~ ~~~ ~~~~ ~~~~~ ~~~~~~~. ~~~~~ ~~~ ~~~~~~~~~~~ ~~~ ~~~~~~~ ~~~ ~~~ ~~~~~~. ~~~~~ ~~~~ ~~~’~~~ soulève ce lièvre-là — ~~~~ ~~~~~~~~, ~~~ ~~~~~~~~~~~, ~~~~ mamans, les bisous —, ~~~ ~~~ ~~~~~ ~~~~~~~ ~~’~~~~~~~~. ~~~~ ~~~~~ ~~~ ~~~~~~~~~~~ ~~~~ ~~~ ~~~~~~~ ~~~ ~~~~~~ ~~~ ~~~~~~~ ~~~~~~-~~~~~~-~~~~~~~~~~, et ne voient ~~~~~~~~~~~ ~~~~ ~~~~ ~~~~~~, ~~~~~~~~~ ~~~~~ ~~~~~~~~, ~~ ~~~~ ~~~~~, ~~~~~ ~~~ ~~~~~~~~~~~~ ~~~~~~~, ~~~’~~~~ ~~~~~~~~ ~~~~~ ~~~~~ ~~~~~~~~~~ ~~~ ~~~~~ ~~~~~ ~~~~~ ~~’~~~~~~ ~~~~~. ~~~~ ~~~~~ remplacistes sans le ~~~~~~~, ~~~~~~ ~~’~~~~ ~~ ~~~~ ~~~~~ ~~~~~ ~~~ ~~~~~~, ~~’~~~~~~~~~, ~~~~~ ~~ ~~~~ ~~~~~~~ ~~~~~~~.\nvoir l’entrée du vendredi 14 juillet 2017 et son image dans Le Jour ni l’Heure


Llangrannog - Wikipedia\nLlangrannog gwelet eus ar mor.\nLlangrannog zo ur gêriadenn hag ur gumuniezh en arvor kornok Kembre, e Ceredigion. 775 a dud zo enni. 46,5% anezho a oar kembraeg (hervez niveridigezh 2011) hepken met an holl dud etre 15 ha 19 vloaz a c'hell ober gant ar yezh.\nEmañ ar vourc'h en un draonienn strizh war vord ar stêr Hawen a furm ul lamm-dour e-kreiz ar gêriadenn. A-dreñv al lamm-dour-mañ emañ an darn goshañ, kêriadenn an iliz hec'h anv. Ne c'heller ket he gwelout adalek ar mor, ar pezh he deus he diwallet diouzh ar vorlaerien e-pad ar Grennamzer. Suroc'h e oa bord ar mor goude an XIXvet kantved hag ur gêr nevez a voe savet e-kichen an draezhenn war un dro gant ur porzhig.\nEr gumuniezh emañ ivez Blaen Celyn, Pentre-gat, Pontgarreg, Rhydcolomennod hag Ynys Lochtyn.\nDont a ra an anv eus sant Crannog, pe Crantog, a vefe sant Karantog pe Karanteg, en deus roet e anv d'ur barrez a Vro-Leon.\nAveiñ[kemmañ | kemmañ ar vammenn]\nUr c'hamp a zo da Urdd Gobaith Cymru zo eno. Div davarn zo ivez Y Ship, hag ar Pentre Arms.\nAdtapet diwar « https://br.wikipedia.org/w/index.php?title=Llangrannog&oldid=1945035 »


Lizer da Filemon - Diocèse de Quimper\nAr sklav Onesim a zo tehet kuit euz ti e vestr Filemon. Degemeret eo bet gand Paol. Hemañ e-neus degaset anezañ d’ar feiz evel m’e-noa greet dija evid Filemon e-unan. Ha setu ma skriv al lizer-mañ, evid goulenn digand Filemon kaoud ar vadelez da zegemer Onesim, n’eo ket avad evel sklav, med evel eur breur hag e lavar dezañ, diwar hanter-her, rei e frankiz da Onesim.\n1 Paol, prizoniad Jezuz Krist, hag ar breur Timote, da Filemon, or henlabourer karet, 2 da Apia or c’hoar, da Arkip or henstourmer, ha d’an Iliz en em vod en da di, 3 deoh gras ha peoh a-berz Doue on Tad hag a-berz Jezuz Krist an Aotrou.\n4 Trugarekaad a ran va Doue oh ober dalhmad ano ahanout em fedennou ; 5 rag kleved a ran ano euz da garantez hag euz da feiz e-keñver an Aotrou Jezuz, hag e-keñver an oll zent. 6 Evel-se e vo frouezuz ar perz a gemerez er feiz, o tiskouez kement a hellom ober evid an Aotrou Krist. 7 Rag, kalz levenez ha frealzidigez am-eus bet ablamour d’az karantez, rag frealzet eo bet kalon ar zent drezout-te, breur. 8 Setu perag, goude kaoud er Hrist hardisegez da hourhemen dit da zever, 9 eo kentoh dre garantez e ran eur goulenn ouzit : ya, me Paol, hag a zo koz, ha bremañ ivez prizoniad Jezuz Krist, 10 a asped ahanout, evid va mab Onezim, an hini am-eus ganet er prizon. 11 Didalvez eo bet evidout gwechall ha talvoudeg bremañ evidout-te hag evidon-me, 12 kas a ran anezañ dit endro, eñ hag a zo evel va halon va-unan. 13 A galon vad am-bije dalhet anezañ ganin evid va zervicha en da blas, er prizon m’e-maon ablamour d’an Aviel.\n14 Med, n’eo ket fellet din ober netra heb da asant evid n’e-nefe ket ar madober-se tres eun dra greet ganit dre red, med unan greet a galon vad. 15 Onezim marteze n’eo ket eet kuit diouzit evid eun nebeud amzer, nemed evid beza rentet dit da viken, 16 n’eo ket evel eur sklav, med evel kalz gwelloh eged eur sklav, evel eur breur karet meurbed. 17 Ken karet ganin ha na pegement muioh ganit, e-giz den, hag e-giz kristen. Setu eta, evel ma ’z on breur dit er feiz, gra dezañ an degemer az-pije greet din va-unan. 18 Ha m’e-nije greet gaou ouzit e doare pe zoare, mar deo dleour dit euz tra-pe-dra, laka an dra-ze din war va hont. 19 Me, Paol a skriv kement-mañ gand va dorn va-unan, me a baeo. Ha ne zegasan ket dit da zoñj out da-unan dleour em heñver, ha te eo an dle-ze. 20 Ya, breur, gortoz a ran kement-se diouzit, ro d’am halon he frealzidigez en Aotrou Krist. 21 Gand fiziañs en da zentedigez, am-eus skrivet. Goûd a ouzon e ri muioh c’hoaz eged na lavaran. 22 War eun dro, pourchas din lojeiz, rag fiziañz am-eus, gand sikour ho pedennou, da veza rentet deoh. 23 Epafras, prizoniad ganin e Jezuz Krist, ho salud ; 24 hag ive Mark, Aristark, Demaz ha Lukaz va henlabourerien. Gras an Aotrou ra vo ganeoh !\nLizer da Filemon | Pennad-kinnig | 1


Bleuniou Yaouankiz/Kenskrid - Wikimammenn\n< Bleuniou Yaouankiz\nLajat, 1909 (p. Kenskrid)\nKenskrid Kinnig ►\nDa Zoue ez eo ma ine,\nD’am Breiz ma nerz ha ma bue,\nD’am Dousig koant ma c’harante !\nPa ve groet eul levr bennak eman ar c’hiz gant an oberour — herve ma zo lavaret d’in — d’ober eur c’henskrid evit lakât al levr neve dirak daoulagad al lenner.\nBezan zo oberourien ha na veint tam abed nec’het evit kavout danve eur c’henskrid. Evidon-me n’ouvean ket kaer petra skriva en penn ma levr… nemed ha displega ’rafen ennan d’am c’henvroïz penoz ha dre petore digare eo bet digouezet ganin skriva ha karout ar Brezoneg.\nSiouaz, displega kement-se e vefe ober politik, hag ober politik — dreist-holl p’eman kement troad ar bolitikerien war hon goug, mar n’hon deus mui alan awalc’h da huchal frankiz — ober politik, eme eur rum-tud, a zo eun torfed heuzus, zoken pa fell difenn hon Bro, hon Yez hag hon Fe, gwasket koulskoude… Ma, nag e tigouefe d’in feuka enebourien ar Brezoneg…, c’houea tan ar gounar en kalon difennourien hon Yez, e pedin anê holl da drugarekât Komb-koz — ya Komb-koz — mar zo hirie en Breiz eul levr brezonek ouspenn…\nAr rum kenta a lavaro, marvad : — Trugarekât Komb-koz… Fent a ret d’imp !\nAn eil rum, zouezetoc’h c’hoaz : — Trugarekât Komb-koz… An difroket-se !…\n— Fe, ya ’vad, ma zud kez, ha goude !\nN’eus droug abed a gement na servij d’eur vad bennak. Mar n’am c’hredet ket, chilaouet kentoc’h :\nEur zulvez, an deiou diwean a viz here 1902, e oan potr ar gêr. Goude bezan groet ma labour, da c’hortoz distro an dud eus an ofern-bred, en em lakis da lenn an Electeur des Côtes-du-Nord, kazeten ma c’henvreur G. Corfec, « Bruk-Lann ». A boan krog da lenn, e vervas ma gwad em gwaziou hag e kouezas ar gelaouen eus tre ma daouarn.\n— Petra, petra ! emeon…, Komb milliget… Ar potr a c’hiz koz… ber, ber e ziouc’har, dôn, dôn e gof… A fell d’ezan difram diganimp hon Yez… Mouga ar Brezoneg dre lezennou kasonius ! Pe vin zalvet ! Dampred vo eskern kement diaoul zo ’barz an ifern ha kroc’hen Komb-koz war ar marc’had… Ar Brezoneg a vevo ! Hag ar Vretoned, pennou-kaled, na blegfont biken… Nan, biken, kentoc’h mervel !\n— Na blegfont biken… Kentoc’h mervel !… a zo komzou kaer, a dra zur… Mes penoz sklerijenni ar Vretoned ? Penoz digerri d’ê o daoulagad ? Penoz rei anaoudegez d’ê eus eun urz ken heuzus ?\nHep mar, dre Vreiz abez e vije skuilhet eur môr a liou, skrivet millierou ha millierou a bennadou-skrid nerzus hag entaned eneb da Gomb-teo… Mes ar bobl marteze, a chomche dizeblant, o vezan ne zavche mouez krenv awalc’h abed da ziskuilh d’ezan grevusted ar fallente…\nAr pez a fellfe d’ar bobl e vefe eur zonig bennak, ber, lem ha flemmus ; rak ar rimadel a chom en spered ar Breizad, en em gizell en e galon evel al lizeren er menerez…\nMes piou a zavo eur zôn evelse ? — Jezus, ma Doue, emeon, n’eo ket me bepred… Karout a ran ma Breiz ha karout anei kalz, mes biskoaz n’am eus skrivet, na birviken, marvad, na skrivin eur gir brezonek.\nHag ar gounar a greske em c’hreiz… Ha sonj ar zon a drubuilhe ac’hanon…\nGoude mern, tec’het an holl d’ar gousperou, e chomen ma unan adarre hag ar sonj terziennus a vroude ac’hanon bepred mui-ouz-mui…\nSkwiz, e tapis pluen ha paper, hep gouzout nemeur petra a c’hoantan… Tra zouezus ! eur pennadik goude e oa Kentoc’h mervel war droad, ha, biskoaz zon n’am eus groet diboaniusoc’h…\nAboue am eus kendalc’het da garout ha da skriva ar Brezoneg. N’on ket bet ma unan, a drugare Doue. Urz Komb an eus dihunet eur bern Bretoned ha lakât da c’henel eur bern Barzed. Awalc’h eo bet d’ezan c’hoantât labea Breiz-Izel evit gwelet kerkent eur vanden emgannerien o tiredek da zifenn o Mam-Bro, eur vanden delennourien o tont d’he c’hana hag eur vanden vugale karantezus o tont d’he frealzi…\nSetu aze, ma c’henvroïz ker, penoz e teu an droug da serviji d’ar vad…\nDaoust da ze, paneved pedennou start, lizerou niverus hag aliou stank ma mignoned, n’am ije birviken kredet ober eul levr gant traou ken divalo…\n— « N’eus netra a zivalo a gement a deu eus ar galon, e lare d’in n’eus ket pell eur c’henvreur  karet… Da zoniou, da werziou n’int ket groet, a dra zur, evit gonit arc’hant… Diwanet int bet en ez spered ha tec’het eus da galon evel ma tiwan ha ma zav en hon zraouiennou ar bleuniou-ze a welomp d’an neve-amzer o tispaka d’an heol vintin hag a deul dre ar vro zeul muioc’h a c’houez vad ma ’z int gwelloc’h a ze kuzet… Ouspenn ez int leun a fe, leun a garante-bro, birvidik a deneridigez ha karget a sonjou uhel… Tec’hel a reont eus ar galon hag, ouz o lenn, ec’h efont war eon d’ar galon.\nNetra ennê n’hall strafilha ar spered ar muian anwazus, na feuka an diskouarn ar muian kizidik… An holl a c’hall o lenn, koz ha yaouank, braz ha bihan… Kutuilh anê ’ta, gra gantê eur bokad ha, hep damant, kinnig anezan d’ar Vretoned… Digemeret mad e vo ! »\nWarlec’h hir-varc’hata am eus zentet, hag e teuan hirie da ginnig d’am c’henvroïz ar bokad-ze dindan an hano a Vleuniou Yaouankiz.\nPerak Bleuniou Yaouankiz ?\nO vezan ne gaven hano abed dereatoc’h. Evel ma lavar ma c’henvreur, ma barzonegou holl a zo groet em yaouankiz. Groet int ganin en kreiz an tân-ze a ra d’an den yaouank nijal gant allevenez, tridal gant ar blijadur ha kemer evel ma teuont ar vue, an dud hag an amzer… Groet int ganin enpad an amzer-ze ma welen pep tra kuzet dreg eur voren a hunvredigez dispar, ma welen pep tra o vousc’hoarzin hag o lavaret : — « Na brao eo beva didrubuilh pa ve ar galon direbech ! » Groet int ganin o chilaou an avelo vouskana er gwe uhel ; o klevet an ezen flour o tremen dre ar balan hag o luskellât an ine gant eun diskan klemmus ; groet int ganin dirak hiboud sklintin ar wazig dour hag o klevet bep mintin ha bep noz kân dudius al lapousedigou ; groet int ganin en eur hunvreal da gaerder ma Bro, d’he furnez ha d’he zantelez gwechall…\nGroet int ive dindan nerz ar gounar zakr a grog em c’halon gristen pa welan gwaskan ar Fe, mouga ar Frankiz, muntri al Lealded ha flastra ar Wirione. Groet int ganin gant ar choant da zidalla ma c’hrenvroïz ha d’ober d’ê kerzet war roudou hon C’hendadou… En eur gir, groet int ganin evit Doue hag evit ma Breiz karet !\nRak an diou garante-ze eo a ra d’am c’halon mouskana gant an avel, hirvoudi gant an ezennig, kana gant al lapoused ha gouela, damanti war yenien, dizeblanter ha, siouaz, kasoni ar bed a vreman…\nLaret am eus gouela ha damanti… En gwirione, daoust d’eur spered hunvreer ha d’eur galon dinec’h, meur a wech, evel kalz a re-all, am eus kavet spern dindan ar bleun kaeran ; meur a wech — evel ma lavar unan eus ma mignoned — eo bet digouezet d’in azea evit lemmel eus ma zreid pikou lemm ha kaled, hadet gant tud fall dre henchou ar vue…\nMa flijadur, ma foan, ma levenez eo o deus a bep eil stennet kerden ma Zelen. Ze zo kiriek e kaver em Bleuniou a bep seurt zoniou ha, dreist-holl, zoniou yaouankiz.\nMa zoniou yaouankiz… Nag a bennad evurusted n’am eus ket bet oc’h ober anê !\nNag a wech n’on ket bet chomet ma-unan da hunvreal en kreiz ar c’hoajou dôn, eus sklerijen al loar, pe c’hoaz war riblou karet ar môr o sonjal en eun dousig bennak diwanet du-hont… du-hont, en eun draouiennig penc’hus a Vreiz !\nMa zoniou yaouankiz ! Ouz o lenn pep den yaouank a c’houzanvo aliez o hadveva en e ziabarz meur a bennad eus e amzer dremenet, pennadou tarnijet pell a vo, marteze, mes war an tôl dihunet ken beo, ma lezfont en e galon, evel pa lavarfen eur c’houez vad amzeriou diagent… Ouz o lenn e lavaro : — « Me ive am eus bet karet ! »\nMa Bleuniou Yaouankiz o deus c’hoaz eun digare all. Moullet int, dreist-holl, evit reï d’an dud yaouank peadra da gana, rak, evel an evn, an den yaouank a renk kana…\nRoomp dezan eta zoniou brezonek, zoniou fur ha tener war an dro, hag an den yaouank na breno ken war varc’hallac’h ar c’heriou braz, an hanter kant loustoni a gav, evit daou wenneg, etre daouarn gwerzerien Pariz.\nHa breman, kerz ma levrig, kerz da gas d’am c’henvroïz ma gwellan mennoziou en doujanz Doue hag en karante Breiz-Izel…\nKerbernez, 2 c’houevrer 1909.\n↑ E. A...\nAdtapet diwar « https://br.wikisource.org/w/index.php?title=Bleuniou_Yaouankiz/Kenskrid&oldid=157341 »\nKemmoù diwezhañ degaset d'ar bajenn-mañ d'an 30 Meu 2020, da 20:50.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/248 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/248\nnezhe, hag ho lezaz da zervicha arme an env, evel ma’z eo scrivet e levr ar brofeted : O ti Israel, ha d’in-me eo hoc’h euz offret loened lazet ha sacrifisou e-pad daou-ugent vloaz en dezert ? (43) Douget hoc’h euz tanten Moloch, ha stereden ho toue Remphan, poltrejou hag hoc’h euz great evit ho adori ; evit se e kassin ac’hanoc’h en tu all da Vabylon. (44) Tanten an desteni a zo bet gant hon tadou en dezert, evel m’hen doa gourc’hemenet an hini hen doa lavaret da Voises hen ober hervez ar model hen doa gwelet. (45) Hag hon tadou, o veza he recevet, a zougaz anezhan, renet gant Josue, er vro a oa d’an nationou a oe chasseet gant Doue dirag hon tadou, bete deiziou David, (46) pehini a gavaz gras dirag Doue, hag a c’houlennaz diganthan ma c’helje sevel eun ti da Zoue Jacob. (47) Mes Salomon eo a zavaz eun templ dezhan. (48) Koulskoude an Doue Holl-C’halloudec na choum ket en templou great gant daouarn an dud, evel ma lavar ar profet : (49) An env eo va zron, hag an douar scabel va zreid. Pe seurt ti a zavfot d’in-me, eme an Aotrou, hag en pe leac’h e vezo ar plas ma reposin ? (50) Daoust ha n’eo ket va dorn hen deuz great an holl draou-ze ? (51) Tud a c’houzoug reut, dicirconcis a galon hag a ziou-skouarn, stourm a rit bepred ouz ar Spered-Santel ; henvel oc’h ive ouz ho tadou. (52) Piou eo ar profet ha n’eo ket bet persecutet gant ho tadou ? Lazet ho deuz ar re ho doa annonset donedigez ar Just-se, pehini a zo bet livret breman ganeoc’h, hag euz a behini ez oc’h bet ar vuntrerien ; (53) c’houi pere hoc’h euz recevet al lezen dre zaouarn an elez, ha n’hoc’h euz ket miret anezhi....\n(54) O klevet ar c’homzou-ze, e oent transportet gant an arach en ho c’halon, hag e skrignent ho dent ouz Stefan. (55) Mes he-man, leun euz ar Spered-Santel, hag o sellet stard var-zu an env, a velaz gloar Doue, ha Jesus en he za en tu deo da Zoue ; (56) hag e lavaraz : Setu, e velan an envou digor, ha Mab an den en he za en tu deo da Zoue. (57) Neuze a crijont a-bouez pen, hag e stouvjont ho diou-skouarn, hag en em daoljont holl assambles varnezhan ; (58) hag o skleja anezhan er meaz a gear, hen lazjont a daoliou mein. Hag an testou a lekeaz ho dillad e c’harz treid eun den yaouank hanvet Saul. (59) Hag e-pad ma oant o veina Stefan,\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/248&oldid=125357 »


Sauli Väinämö Niinistö (distaget [ˈsɑuli ˈʋæinæmø ˈniːnistø] e finneg) (ganet d’ar 24 a viz Eost 1948 e Salo) eo 12vet prezidant republik Finland.\nKroget en doa gant e respet kentañ d’ar 1añ a viz Meurzh 2012. Ezel eo eus ar strollad Kansallinen Kokoomus (Kenstrollad broadel). E penn e strollad e oa etre 1994 ha 2001. En eil tro ar votadeg, d’ar 5 a viz C'hwevrer 2012, en doa bet 62,6 % eus ar mouezhioù. D'an 28 a viz Genver 2017 e voe addilennet da brezidant, kerkent hag an dro gentañ, gant 62,7% eus ar mouezhioù.\nMinistr e oa bet e-barzh daou c’houarnamant, renet gant Paavo Lipponen o-daou : ur wech e oa bet ministr ar justis (1995–1996) hag ur wech all ministr an arc’hant (1996–2003).\nKannad e oa er prantadoù 1987–2003 ha 2007–2011. Er bloavezhioù 2007–2011 e oa prezidant ar parlamant.\nE 2006 dija e oa bet war ar renk evit mont da brezidant ar republik met trec’het e oa bet gant Tarja Halonen. E miz Mezheven 2011 en doa disklêriet Niinistö e oa o vont war ar renk evit bezañ dilennet prezidant ar republik e 2012.\nEn arvor Thailand e oa Niinistö hag e zaou vab da vare tsunami ar 26 a viz Kerzu 2004. Chomet e oa bev dre m’en doa tapet krog en ur peul pellgomz. Bev e oa chomet e zaou vab ivez.\nAdtapet diwar « https://br.wikipedia.org/w/index.php?title=Sauli_Niinistö&oldid=1783193 »\nKemmoù diwezhañ degaset d'ar bajenn-mañ d'an 2 C'hwe 2018, da 21:11.


Pajenn:Dizanv - Ar c’henta Miz Mari, 1868.djvu/59 - Wikimammenn\nPajenn:Dizanv - Ar c’henta Miz Mari, 1868.djvu/59\nAn Eal a roas dezi da anaout e vize Mam eb terri e veu, dre c’halloud Doue, dre vertuz ha gras ar Spered- Santel ; ac e lavaras dezi ive, e vize Mam Elizabet, dre ur burzud all a berz Doue. Mari neuze, gant ur galon humbl, a lavaras ma vize great bolontez Doue ; ac eus e goad pur e oe furmed corf sacr Salver ar bed.\nSalud an Eal da Vari\nComprenit ar zalud a reas an Eal da Vari. Me ho salud, emeza, leun a c’hras. Leun a c’hras, setu eno ar c’haëra meuleudi d’ar Verc’hez, ac ac’hano e teu e oll gloar. Evit beza leun a c’hras, pegen stard e rancas beza, da lacaat atao da dalvezout d’e\nAdtapet diwar « https://br.wikisource.org/w/index.php?title=Pajenn:Dizanv_-_Ar_c’henta_Miz_Mari,_1868.djvu/59&oldid=124759 »


Amalia von Sachsen-Weimar-Eisenach - Wikipedia\nAmalia Maria da Gloria Augusta von Sachsen-Weimar-Eisenach (20 a viz Mae 1830 e Gent - 1 a viz Mae 1872 e Walferdingen) a oa ur briñsez eus Sachsen-Weimar-Eisenach ha dugez Sachsen, ha priñsez eus an Izelvroioù dre zimeziñ da Hendrik van Oranje-Nassau, mab da roue an Izelvroioù.\nMerc'h e oa da Karl Bernhard von Sachsen-Weimar-Eisenach (1792-1862) ha d'e bried Ida von Sachsen-Meiningen (1794-1852). E 1847 edo e Mdeira pa en em gavas gant daou vab roue an Izelvroioù, Hendrik, hag Alexandre.\nE 1853 e timezas da Hendrik e Weimar. Bevañ a rejont e kastell Walferdange e Luksembourg, ma oa bet anvet Hendrik da Stathouder. Bugel ebet n'o doe. Mervel a reas en 1872, ha beziet e voe e Delft.\nAdtapet diwar « https://br.wikipedia.org/w/index.php?title=Amalia_von_Sachsen-Weimar-Eisenach&oldid=1846545 »\nDernière modification le 23 Gwe 2019, à 16:26


Pajenn:Marrec - Doctrin ar guir Gristen.djvu/289 - Wikimammenn\nPajenn:Marrec - Doctrin ar guir Gristen.djvu/289\nAn oferen a zo ur sacrifiç, da lavaret eo, un dra zansibl pehini a vez distruget pe cenchet, evel ma’z-eo ar bara hac ar guin pere a vez cenchet, dre gomzou ar gonsecration e corf hac e goad hor Zalver ; ne chom anezo nemet an apparançou pe ar speçou. Ar sacrifiç santel a vez offret da Zoue hepquen, rac ma’z-eo un homach a doration : cultus latriæ… Memor a rêr en oferen eus ar Verc’hes hac eus ar zænt evit trugarecât doue eus ar graçou en deus accordet dezo, hac evit ma plijo gantho intercedi evidomp dirac Doue. Ar sacrifiç a vez offret da Zoue dre zaouarn ar belec, rac ar veleyen hepquen a zo choazet evit exerci ar fonctionou sacr. Offret e vez ar sacrifiç-ma evit repræsanti sacrifiç ar groas ; evel-se an auter a repræsant menez Calvar, ar hara hac ar guin dis-\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/289&oldid=100114 »\nKemmoù diwezhañ degaset d'ar bajenn-mañ d'an 25 Meu 2017, da 23:09.


Garndolbenmaen - Wikipedia\nGarndolbenmaen : kreiz ar vourc'h\nGarndolbenmaen zo ur gêriadenn e Kembre, e kontelezh Gwynedd. Emañ er c'hornôg da gêr Porthmadog, e kumuniezh Dolbenmaen.\nY Ffynnon eo anv kazetenn ar c'horn-bro. Ur skol kentañ derez zo e Garndolbenmaen, ma teu bugale eus ar c'hêriadennoù tro-dro, evel Pant Glas, Bryncir, Cwm Pennant ha Golan. Er gêriadenn ivez ez eus ur studio ma'z eus bet enrollet meur a bladenn gant sonerien ha kanerien gembraek. Un toullad tiez kozh zo aet d'ober tiez-hañv evit an douristed.\nPeter Jones (Pedr Fardd) (1775-1845), barzh kembraek\nAdtapet diwar « https://br.wikipedia.org/w/index.php?title=Garndolbenmaen&oldid=1681783 »\nKemmoù diwezhañ degaset d'ar bajenn-mañ d'an 11 Gen 2016, da 16:34.


Neisse - Wikipedia\nAr stêrioù Neisse hag Oder, harzoù etre Alamagn ha Polonia\nAr stêr Neiße pe Neisse (anv alamanek leun : Lausitzer Neiße ; Nysa Łużycka e poloneg ; Lužická Nisa e tchekeg ; Łužiska Nysa e sorabeg) zo ur stêr eus kreiz Europa. Eieniñ a ra er menezioù Jizera e hanternoz ar Republik Tchek ha redek war-du an norzh. E Zittau, 54 km pelloc’h, en em gav en tric’horn stummet gant harzoù Tchekia, Polonia hag Alamagn. Pelloc’h ez a d’ober ar vevenn etre Polonia hag Alamagn. Goude 252 km en em daol er stêr Oder e-kichen Neißemünde-Ratzdorf.\nAnvet eo Lausitzer Neiße da lakaat kemm gant stêrioù all eus Polonia anvet Neiße en alamaneg : ar Glatzer Neiße zo un adstêr all d’an Oder, anvet Nysa Kłodzka e poloneg, hag ar Wütende Neiße zo un adstêr d’ar stêr Kaczawa, anvet Nysa Szalona e poloneg. Liberec, er Republik Tchek, ha Görlitz, en Alamagn, eo ar c’hêrioù brasañ a gaver war lez an Neiße.\nE dibenn an Eil Brezel-bed, e 1945, e voe divizet gant ar Gevredidi, en Emglev Potsdam, e vefe lakaet an harzoù etre Polonia hag Alamagn da glotañ gant ar stêrioù Oder ha Neiße, ha komzet e voe hiviziken eus al "linenn Oder-Neiße" evit ober anv eus ar vevenn-se.\nAn Neisse e-kichen Görlitz\nAdtapet diwar « https://br.wikipedia.org/w/index.php?title=Neisse&oldid=1957634 »\nStêrioù ar Republik Tchek\nKemmoù diwezhañ degaset d'ar bajenn-mañ d'an 15 C'hwe 2022, da 10:54.


Don Letts e 1987\nDon Letts (10 a viz Genver 1956 e Londrez) a zo un DJ, soner ha filmaozer breizhveuriat. Kemeret en deus perzh el luskad punk e Londrez, ha ken abred hag e 1978 e savas un teulfilm diwar-benn al luskad-se. A-drugarez dezhañ ivez eus bet brudet luskadoù sonerezh evel an dub hag ar reggae.\nGwerzher e voe er stal Acme Attractions, e Kings Road. Kevezerezh a veze etre Acme Attraction ha Sex, hag a oa stal Vivienne Westwood ha Malcolm McLaren. En Acme Attractions e skigne sonerezh reggae ha dub. Pa voe serret Acme Attractions e krogas d'ober war-dro The Slits. E Londrez e tarempredas Bob Marley, hag a-drugarez da Letts e tizoloas Marley al luskad punk. Diwar al luskad-se e savas an ton Punky Reggae Party. E 1978 e sevenas e deulfilm anvet The Punk Rock Movie hag e savas ur bladenn EP anvet Steel Leg vs the Electric Dread gant Keith Levene ha Jah Wobble. Er memes bloavezh ez eas ivez da Jamaika gant John Lydon . Letts az eas d'ar Stadoù-Unanet asambles gant izili The Clash hag e filmas anezho pa sonjont war al leuenn. Evel-se eo e tizoloas ar sevenadur hip-hop. Seveniñ a reas video an ton This Is Radio Clash. Goude bezañ bet skarzhet diouzh The Clash e savas Mick Jones ar strollad Big Audio Dynamite e 1984. Don Letts a gemeras perzh er raktres, ha kuitaat a reas ar strollad goude e bevare pladenn. Asambles gant izili all eus Big Audio Dynamite e savas ur strollad all anvet Screaming Target. Lakaat a rejont embann ur bladenn nemetken, Hometown Hi-Fi he zitl, e 1991. E 2003 e sevenas ar film Westway to the World. Un teulfilm diwar-benn The Clash eo, ha gounit a reas ur Grammy award. Un teulfilm e gwenn ha du eo, ma weler pegen tizhet e voe Joe Strummer gant divodañ The Clash. Kemer a reas perzh ivez e seveniñ ur film rumm B anvet One Love gant Ky-Mani Marley, unan eus mibien Bob Marley. Don Letts en deus aozet meur a zastumadeg tonioù evel Dread Meets Punk Rockers, Dread meets B-Boys ha Don Letts presents: The Mighty Trojan Sound. E 2007 e kemeras perzh er film "The future is unwritten" (savet gant Julien Temple) diwar-benn Joe Strummer.\nPunk: Attitude(2005) (teulfilm)\nMaking of 'London Calling' : The Last Testament (2004) (video)\nThe Essential Clash (2003) (video)\nThe Pretenders : Greatest Hits (2000) (V) (video "Back on the Chain Gang")\nDancing in the Streets:Planet Rock (1997) (teulfilm)\nPretenders: The Singles (1988) (video) ("Back on the Chain Gang")\nAdtapet diwar « https://br.wikipedia.org/w/index.php?title=Don_Letts&oldid=1965742 »\nKemmoù diwezhañ degaset d'ar bajenn-mañ d'an 18 C'hwe 2022, da 09:46.


Pajenn:Marrec - Doctrin ar guir Gristen.djvu/239 - Wikimammenn\nPajenn:Marrec - Doctrin ar guir Gristen.djvu/239\nbuez ar c’horf, dre’r vuntrerez pe ar goal dretamanchou, ha buez an ene, dre’r gassoni pe ar goal exempl ; rac-se ar bempet gourc’hemen a zifen ispicial pevar zra ; ar vuntrerez græt pe requetet, ar goal dretamanchou, ar gassoni hac ar goal exempl.\nI. Muntri pe laza a zo lemel e vuez digant unan-bennac ; hoguen, den-ebet na dle ober quemen-ma dre e autorite e-unan, abalamour n’en deus pemet Doue hac ar brincet pere a zalc’h e blaç var an douar, hac a alfe caout guir var hor buez ; me hepquen, eme Zoue, eo an ini a ro ar vuez hac ar maro : ego occidam et vïvere faciam . Pebes injur a ra eta da Zoue ar c’hrim a gomet an dud-se pere a deu d’en em laza en un duel, pe en ur fæçon-all-bennac ? peguer criminal int ive dirac Doue ar plac’het hac ar groaguez ifam-se pere a lam ar vuez digant ar frouez a zougont ! Doue ne zifen quet hepquen ouzomp laza ar re-all, pe en em laza hon-unan, mæs difen a ra c’hoas an dezir memes da lemel e vuez digant hon nessa pe diganeomp hon-unan : dihoal da laza den-ebet, nac a galon nac a effet. Sul-vrassoc’h eo ar c’hrim, sul-goupaploc’h omp pa zeziromp er c’hometi, pa allomp, pa zicouromp ar re-all d’en ober.\nII. Ar goal dretamanchou dre action pe dre gomz a; zo ive difennet dre’r bempet gourc’hemen a Zoue, abalamour quemen-ma a ell lemel pe verraat buez an nessa pe hor buez hon-unan : laquit evez eta da voal-squei ho bugale pe ar re-all : n’ho lezit quet da vervel gant ar riou, defaut dillad, boued, pe autramant defaut caout sicour digant medicin, mar hoc’h eus peadra : pourveit, guella ma ellot, d’hoc’h ezomou hoc’h-unan\n↑ [Deut. XXXII, 39.]\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/239&oldid=100038 »\nKemmoù diwezhañ degaset d'ar bajenn-mañ d'an 25 Meu 2017, da 10:45.


octobre | 2016 | ur blog eo …\nPublié le 29/10/2016 par Yann-Ber\nAr skiant a ro tro da vevañ pelloc’h ?\nAn dud kozh ouzh kozh zo klañv, digenvez, rediet da vevañ o-unan, pellaet diouto ar stalioù, ar c’harter, fiziet en estrenion d’ober war o zro…\nTrec’h bras ar skiant.\nHag an denelezh, an denion, an dud ?\nKaoc’h, gast ha merde, bevañ bremañ a fell din, ha neuze mervel trumm.\nAr skiant ne c’hell netra evidon.\nSouezhusat tra ?\nHa n’ eo ket, ar skiant a zo bet arveret da zistrujañ an den, d’ober ur yoc’h eus ur boblañs, da dreuzfurmiñ an denion en ur chatal renet gant azened ?\nDastum, dastum, dastum, arc’hant, bravigoù, levrioù, douaroù, embregerezhioù…\nBuhezomp ta !\nstuzegezh pobl ?\nPublié le 27/10/2016 par Yann-Ber\nPerak e vijen aet da bleustriñ a-zevri furmoù arvest na oant ket eus va stuzegezh ?\nDre ma oant ar re gelennet em eus pleustret warno, ha dre o fleustriñ em eus dizoloet an islonk a oa etrezo hag arzoù ar metoù ma vezen-me.\nEvit ar stuzegezh ren n’ eus ket arz gwirion na stuzegezh er metoù ma ‘m eus kresket.\nAn argerzh reizh er stuzegezh ren zo enporzhiañ eztaolioù barnet diarzek, krai, peuzloenel ar metoù barnet izel d’ o arverañ da zafar kentidik, boutin, en arvestoù ha diskouezadegoù ar stuzegezh ren, el lec’hioù azas, evit seveniñ arz gwirion pe, o arverañ da zanvez an tudoniezh…\nNe c’hell ket an arz kavout ur furm diorreet, peurvat, ha chom tost ouzh ar pemdez ?\nKenderc’hadoù arzel ar stuzegezh ren a oa estren d’ ar gumuniezh tud ma veven, pe e teue dimp dindan furmoù poblek a oa bet azasaet da amstuzegezh ar bobl diwar azasadurioù kent graet evit ar c’humuniezhoù etre. An eztaolioù diles ne vezent ket skignet, pe o dije kollet o skritell arz dre zaremprediñ tud distuz.\nMat e vije bet komz eus stuzegezh ar bobl evel ur stuzegezh drezi hec’h-unan, arall.\nDic’hallus e oa avat, pa soñjer e oa nac’het da vorianed ar Stadoù Unanet bezañ bet o stuzegezh ! M’o deus morianed ar Stadoù Unanet diorreet eztaolioù sonerezhel digent kemeret ganto ur vent hollvedel eo pa’ z eo bet argaset ar vorianed en arlez ar gumuniezh gwenn a orin europat en abeg d’ o liv kroc’hen. Hag eo bet spirus dezho da ziorren ur stuzegezh diles ?\nNe c’hell bezañ aotreet d’ an dud e traoñ an urzhaz kevredigezhel nemet un isstuzegezh, ur stuzegezh arlezat hag isurzhiet d’ ar stuzegezh ren, un neuz, ur spes, ur folklor.\nPa oan yaouank e kleven er skingomz kanaouennoù gallek a oa en hil furmoù ha danvezioù ar c’hanaouennoù pobl (galleger a-vihanik on). Eskoret e oant er bed greantel, padal edont c’hoazh en hiladur ar stuzegezh pobl (ha n’eo ket henvoazel). Brassens da skouer a oa tost ouzh un eztaol pobl : ar vouezh, rouezded ar binvioù seniñ a dalvez da eilañ ar c’han ha n’eo ket da ginklañ, an dodennoù hag an doare ma vezent pleustret eleze tost ouzh ar pemdez hogen n’eo ket deskrivadel.\nAdal ar bloavezhioù 60 avat ar c’henderc’hañ a-yoc’h a fard marc’hadourezhioù marc’had-mat ha mat da blijout d’ an dud destuziet aet d’ ur yoc’h bevezerion, d’ o lorbañ da vezañ prenet. Dilezet eo ar furmoù hag an danvez, an eztaol, a zeue eus ar stuzegezh pobl, pe gentoc’h ez int bet stummet da zedennañ an niver brasañ a arvalion dre ober gant ar pep boutinañ, ar pep eeunañ, ar pep izekañ eus dilec’hioù ar stuzegezh pobl miret enno. N’eo ket an danvez a zo pouezus hiviziken hogen ar pakatañ hag ar beveziñ. Gant ma ne vo ket goullo penn-da-benn ar pakad.\nTra heugus, an danvez-se eo a zo anvet a-wechoù stuzegezh pobl.\nEvit amparañ ur yoc’h feal ha sentus eo ret diverkañ an nebeutañ a chomfe eus un istor, eus roudoù un dezeviñ bennak ?\nAr renadoù hollveliour o doa pleustret ur seurt frammadur kevredigezhel evit a sell ouzh ur beveziñ kealiadurezh.\nHannah Arendt a gomze eus kelc’hiadoù en-dro d’ ur c’hreiz. Tud ur c’helc’hiad n’o doa ket tro da vont da welout er c’helc’hiad all pezh a c’hoarveze. Ne ouient ket penaos, na pelec’h, na perak, e oa fardet pezh a vevezent. An divizoù a oa kemeret gant an nebeut tud a ampare ar c’hreiz. An divizoù a ziskenne a gelc’hiad da gelc’hiad betek ar c’helc’hiad izelañ n’ o doa e izili disentez ebet da gemer (Gwir e oa evit izili forzh pe gelc’hiad evit gwir). N’o doa da zibab nemet bevañ pe vervel. O denelezh a oa bet koazhet d’ ar beved. E pep kelc’hiad e oa eus izili un amaezhiadurezh a sente ouzh amaeziadurezh ar c’helc’hiad a-us hag a farde ar gealiadurezh evit ar c’helc’hiad dindan. Den ne oa e piaou d’ ar binvioù ha d’ ar stlenn rekis evit kaout ur sell war ar bed ma veze paket an dud ennañ.\nAn armerzh beveziñ a arc’hwel en hevelep doare : troc’hañ an dud eus pep istoregezh eus pep politikaat hag o strishaat da hiniennoù beveziñ dindan levezon binvioù moediñ yoc’hek ar mediaoù (Mediaoù : binvioù, kalvezerezhioù ha dafar skignañ a-yoc’h ar stlenn : gwask, skingasadennoù a bep seurt, filmoù, internet… Dont a ra ar ger eus an amerikaneg mass media a zeu eus al latin media a zo liester medium. Adkemeret eo bet mass media er stumm medias e galleg ha da heul er stumm mediaoù e brezhoneg.\nDre be tu e c’hell hiziv izili ur gumuniezh tud seveniñ o zonkad denel ? Petra eo evit un den eveldon ur stuzegezh, un arz ? Penaos e c’hellan troc’hañ gant kenderc’hadoù arallekaus ha boulc’hañ un ober rezidek ? Sur a-walc’h n’ eo ket dre fistilhañ va unan penn skoret gant koroll laouen va bizied war un douchennaoueg ha bezañ plijet gant se ?\nPublié le 25/10/2016 par Yann-Ber\nFreskijenn ar beure\nDeliennoù ruz ar wezenn prest da nijal d’al letonenn glas ur souezh\nMouilc’hi peurechuet ar rezin zo krog gant hugennoù oranjez ar garzh\nAr c’houblad piged diroudennet war-lerc’h diskar ar pupli zo skedus o flu dindan gouloù an heol\nGlas lintrus an oabl\nDevezhioù kaer a vo c’hoazh\nPublié le 23/10/2016 par Yann-Ber\nA-wechoù e kimiad unan\nda vont e lec’h all\nda vont er bed all\npe e ra van\naze edo ha n’e weled ket\ntost e oa\nha n’e gleved ket\nne oa nemet un drouzig en diabell\nur skeud e korn al lagad\na-daol-trumm e kas gantañ un tamm eus hon c’hig\ndismantret hon buhez\nluziet ar reter\nmesket an tonioù.\ne tistro ar sodell\nha diwarni a-nevez e kresk ar vuhez.\nPublié le 21/10/2016 par Yann-Ber\nUr bugel laouen on bet\ngant kalz a vignoned\nbuan e teuas an aon avat\nenkrez ar salioù skol\nma oa ret bezañ evel ar re all\ndaveiñ d’ ur patrom\nplegañ d’ ar stumm lakaet\nbezañ ur paotr mat\nlabourat evit labourat\nbed handerc’hat gwarded an urzh o flotantenn louet\na zasparzhe medalennoù\nda belec’h ?\ntevel war e blijadur\nrak ul liv\nrak diougan freskijenn un diskar amzer.\nEvel da dad e vi\nda labour a roi\nma ne rez ket


Klotenn - Wikipedia\nUr glotenn zo graet gant ur son, pe ur soniad, a zo heñvel e dibenn daou c'her disheñvel, a lakaer e diwezh gwerzennoù : a-wechoù div werzenn, a-wechoù muioc'h. An testennoù gant klotennoù a vez renket er gennad lennegel a reer ar varzhoniezh anezhi. Ar c'hlotennerezh eo a vez graet eus an doare da sevel klotennoù.\nSkouer: teir gwerzenn gant ur glotenn.\nMab ar c'hadour a lavare\nA lavare d'e dad ur beure\nMarc'hegerien war-lein ar bre\nBarzaz Breiz, gant Kervarker.\nKlotennoù a gaver\ne testennoù lennegel 'zo ha dreist-holl e meur a seurt barzhoniezh.\nDiazez ar werzaouriezh (pe ar gwerzaouiñ) eo bet ar glotenn, el lennegezh vrezhonek koulz hag e hini yezhoù ar broioù nes da Vreizh en amzerioù modern. E penn ar Grennamzer e veze dalc'het da stumm latin ha gresianek ar werzaouriezh diazezet war bepeiladur ar soniadoù hir hag ar sonioù berr. Ar varzhoniezh latin e Breizh (Marbod ha Maronad Yezekael, da skouer) a zo skouerioù an hengoun-se.\n2 Barzhoniezh hep klotennoù\n3 Klotennerezh brezhonek a-vremañ\n4 Klotennerezh brezhonek kozh\n5 Sevel gwerzioù\nKlotennerezh[kemmañ | kemmañ ar vammenn]\nBarzhoniezh hep klotennoù[kemmañ | kemmañ ar vammenn]\nEn XXvet kantved avat ez eus bet diorroet ur varzhoniezh ha n'eo ket diazezet war ar c'hlotennoù e dibenn pep gwerzenn. Zavier Langleiz an hini a zo bet da gentañ oc'h arnodiñ an doare nevez-se.\nKlotennerezh brezhonek a-vremañ[kemmañ | kemmañ ar vammenn]\nUr vogalenn heñvelson d'an nebeutañ a ranker klevet e dibenn div werzenn a lakaer da glotañ.\nMa c'halon a zo frailhet dre nerzh ma enkrezioù\nMa daoulagad entanet n'o deus mui a zaeloù.\nDiazezet eo klotenn an div werzenn-mañ, gant Prosper Proux, war ar vogalenn [u].\nPeurvuiañ e vez un tammig pinvidikoc'h ar glotenn, gant ur vogalenn hag ur gensonenn: da skouer e ha d. Skouer:\nHa hep dale, siwazh, e vo ar Vretoned\nHenvel eus tud Bro-C'hall pe eus an Normanted.\nRal eo gwelout klotennoù diazezet war div silabenn:\nPetra a c'hoarvezo? ... O Breizh ma bro garet,\nMa c'halon a zo trist ha meurbet glac'haret !\nEvel a weler e gwerzennoù Proux pe re Fañch an Uhel da-c'houde, n'eo ket trawalc'h ar c'hlotennoù d'ober barzhoniezh.\nKlotennerezh brezhonek kozh[kemmañ | kemmañ ar vammenn]\nEr varzhoniezh kembraek koulz hag er varzhoniezh brezhonek e kaver ur boaz kozh da sevel ar c'hlotennoù a vez graet klotennoù diabarzh anezho. An doare kozh-se a oa bet dilezet el lennegezh vrezhonek da vare diwezh ar XVIIvet kantved abalamour d'an diaez ma oa he sevel. Abaoe deroù an XXvet kantved avat ez eus bet savet barzhonegoù nevez oc'h implijout ar glotennerezh brezhonek kozh.\nSevel gwerzioù[kemmañ | kemmañ ar vammenn]\nEmbannet e oa bet gant Al Liamm ul levrig anvet Diazez ar sevel gwerzioù, gant Frañsez Kervella (embannet da gentañ er gelaouenn Al Liamm).\nAdtapet diwar « https://br.wikipedia.org/w/index.php?title=Klotenn&oldid=1944825 »


Ingelger a oa ur beskont frank, perc'henn war-dro Orleañs hag Anje war-dro diwezh an IXvet kantved.\nAnavet eo e anv dre ur garta eus 929 hag a ra meneg anezhañ evel tad Foulk Iañ, pe Foulk ar Rouz, kont Anje. Ger ebet anezhañ ouzhpenn e kronikoù an amzer. Pezh a ouzer diwar e benn a deu eus ar Gesta Consulum Andegavorum, un istor eus konted Anjev, savet en XIIvet kantved, da lavarout eo 300 vloaz war-lerc'h e amzer. Gouzout a reer e oa bet skrivet "la Chronique des exploits des Comtes d'Anjou" eus 1100 da 1140 gant ur manac'h anjevat war c'houlenn Foulk IV, lesanvet Foulk Rekin.\nMab e vije bet da un den anvet Tertullus (pe Torquatus), ha d'ur Pétronille hag a oa kar da Huon an Abad, mab da Gonrad, ha keneil e oa da Roperzh ar C'hreñv. Pa voe marvet Roperzh, lazhet en un emgann ouzh ar Vikinged, e vije bet roet douaroù dezhañ en-dro da Orleañs. Neuze e vije bet karget gant ar roue gall Loeiz II ar Gag da aozañ difenn kêr Teurgn, ha roet dezhañ un darn eus Anjev da c'houde.\nDimezet e vije da Aelendis, merc'h d'ur c'hont Foulk, ha nizez, a-berzh he mamm, da Regino, eskob Anje, ha da Adalard, eskob Teurgn.\nUr mab en doe, Foulk Iañ, pe Foulk ar Rouz, († 942), kentañ kont Anjev.\nAdtapet diwar « https://br.wikipedia.org/w/index.php?title=Ingelger&oldid=1855263 »


blogyann: Grenen (ar barr)\n« Paotr e varc'h-houarn | Accueil\nMonet a ra an dud niverus d'e welet èl ma raont en hor bro evit Beg ar Raz.\nPenn pellañ Bro Danmark en hanter-noz eo e-lec'h Penn ar Bed. Traezh a zo e-lec'h gran-maen.\n"Grenen" a ra an Daniz anezhañ. Ur ger hag a dalv kement ha "barr ur wezenn".\n(Trugarez da Erik Christensen)\nEma ret d'an douristed lezel o c'hirri er parking ur c'hilometr a-raog. Hag int àr droad dre an tevenn hag hed-a-hed d'an draezhenn. Ar re n'o deus ket c'hoant da vale pe n'hellont ket a vez douget en ur seurt bus tennet get un trakteur, a vez graet "morvuzhug"(*) anezhoñ.\n(Trugarez da Alan Gore)\nE welet steudad ar gerzhourion e soñjan e perc'hindourion. Daniz a ziskouezh bout al lod vrasañ anezhe. "Amañ emañ penn-pellañ hor bro" e soñjont a dra sur a pa raont un tamm arsav àr vegig an draezhenn.\n(trugarez da milehuset)\nEt c'hornad-bro-mañ en-dro da Gêr Skagen, er blevezhioù 1900, e oa tolpet livourion hag a zo daet da voud brudet mat. Lod ag o zaolennoù a zo bet livet àr an draezhenn-mañ. Honnezh en o zouez:\n(Krøyer : goubannwel en hañv, trugarez da Mia Felgelson )\nMeur a hani ag ar livourion-se a oa bet e Bro-C'hall é klask brud. Hag int ivez e Breizh a oa anavet en o mesk d'ar c'houlz-se. Setu-ni é welet un daolenn bennak ag hor bro-ni, a gostez Cancale, en diskouezadeg mirdi Skagen. N'heller ket o gwelet àr al lec'hienn siwazh.\n(*) arenicola marina pe " ver de sable ". Sandormen e daneg.\n08/10/2014 dans a bep seurt | Lien permanent


Ar Vikinged e Breizh (913-936) | Becedia\nAr Vikinged e Breizh (913-936)\nAozer : Tudi Kernalegenn / Kerzu 2016\nBleuniañ a reas rouantelezh Breizh e fin an IXvet kantved eus ren Nevenoe betek hini Alan Veur. E 913 avat e voe distrujet gant argadennoù ar Vikinged kement ha ken gwazh ken e kollas Breizh kement roud eus he galloud politikel betek 936-937. Divroañ a reas he brientinelezh hag en em staliañ a reas penntierned skanat er vro adal neuze.\nD’ar 24 a viz even 843, gouel Yann-Vadezour, e savas ur fload Vikinged eus Norvegia gant al Liger ha lakaat a rejont o c’hrabanoù a daol-soupren war an Naoned. Preizhet e voe kêr a-benn-font, lazhet e voe an eskob en iliz-veur hag an anezidi kement all, evit ar re ne oant ket da vezañ gwerzhet evel sklaved. Ur c’hantved e padas an emgannoù etre ar Vretoned hag ar Skaniz, ken gwazh ken e voe rivinet ar vro gante. Daoust d’ar c’hrogadoù niverus e tape rouaned Breizh derc’hel ar Vikinged e-maez ar vro memestra. E 853 avat en em stalias ar Vikinged war Enez-Viez war-dal an Naoned ha chom a rejont eno e-pad tri-c'hard ur c’hantved pe dost. War an enezennig-se e-kreiz al Liger e voe savet gante ur c’hreñvlec’h hag ur marc’hallac’h stok outañ, da werzhañ o freizhadennoù. Er bloavezhioù 880 e reas ar Skaniz o mad eus ar brezel diabarzh etre ar Vretoned evit lakaat o c’hrabanoù war ul lodenn vat eus Breizh kent bezañ skarzhet gant ar roue Alan Veur.\nHarlu ar vrientinelezh\nPa varvas Gourvaelen, hêr-da-vezañ Alan, e 913 ne voe danvez-roue ebet ken e Breizh. Ur preizh eus an dibab, an tiriad diwezhañ ma c’hellje ar breizherien skanat en em ledañ warnañ e teuas Breizh da vezañ a-benn neuze, pa oa ar peurrest eus gwalarn Europa dindan yev ar Vikinged pe dindan gwarez priñsed c’halloudus. E 911, dre feur-emglev Saint-Clair-sur-Epte e laoskas ar roue frank Charlez III Rouen ha traoñienn izelañ ar Saena, kalon Normandi da vezañ, d’ar penntiern skanat Rollon. E 913 avat e tagas hag e preizhas ar Vikinged abati Landeveneg, brasañ manati Breizh-Izel d’ar c’houlz-se, o lakaat galloud relijiel Breizh en arvar. Adal neuze ne baouezas ket an argadennoù drastus, skoilh ebet ken oute. E 919 e skoas Rögnvaldr (Ranegold) an taol diwezhañ gant ar rouantelezh-bet, o kas un argadeg veur hag oc’h en em staliañ e Naoned e lec’h ma tiskouezas bezañ mestr war ar vro en he fezh. Abaoe 913 e oa krog ur c’halz eus ar veleien hag eus ar vrientinion da guitaat Breizh evit mont da Frañs pe da Añglia. Gwashaet e voe an harlu-se da heul aloubadeg Rögnvaldr ha mont a reas ar pep brasañ eus ar vrientinelezh kuit eus ar vro e 919-920. Gante ez eas ar relegoù hag an dornskridoù kuit, kement ha kement ken ne chom e Breizh, d’an deiz a hirie, hini ebet eus an testennoù bet savet e scriptoria birvidik manatier Breizh a-raok donedigezh ar Vikinged.\nWar a ouzer e tivroas ur c’halz eus ar boblañs zoken e lec’hioù zo, e bro Naoned paneveken. E Deizlevr an Naoned, bet skrivet er c’hantved war-lerc’h, e lenner « ne chomas dindan yev ar varbared nemet ar Vretoned paour a laboure an douar, kuit a vesaer hag a skoazell ebet ». Tapout a reas Yuzhael Berengar, kont Roazhon, derc’hel d’e renk a-hed ar prantad-se koulskoude, o kempouezhañ gant kalz a finesa e emglevioù gant ar Franked hag an Normaned.\nPriñselezhioù skanat e Breizh\nPemp miz-pad e oa bet Robert, markiz Neustria, danvez-roue ar Franked ar bloaz war-lerc’h, oc’h ober seziz Naoned en aner. Neuze e laoskas da Rögnvaldr « Breizh ha Bro Naoned bet rivinet gante » hervez an danevellour Flodoard. Er mod-se an hini voe staliet e Breizh ur briñselezh skanat anavezet gant ar Franked adalek 921.\nMeur a briñselezh skanat vihan, ouzhpenn hini an Naoned, zo testeniekaet e Breizh : e Kerne ha, sur-awalc’h, e Penteür ivez. Gant Jean-Christophe Cassard zo bet meneget meur a greñvlec’h viking war aodoù norzh Breizh : e Sant-Malo ma kaver roudoù anezhe e sichenn an tour Solidor (Sant-Servan) ; e Sant-Suliav, e Treant-Felger (kamp ar M’na kozh), ha dreistholl e Pledran (kamp Peran).\nWar-dro 920 e krogas ar Vikinged da drevadenniñ ar vro. Tra m’en em stalie Vikinged ar Saena e framm ar Franked, oc’h aozañ melestradurezh hag ekonomiezh an tiriad, ne voe ket klasket gant re al Liger merañ ar vro. Trawalc’h e oa dezhe derc’hel anezhi evit gallout talañ ouzh o enebourien\nEn desped da feur-emglev 921 e talc’has Rögnvaldr da gas argadennoù a-enep ar Franked, o kemer harp ouzh an Naoned. E 923 e tagas Akwitania hag Arvern ha sevel a reas gant al Liger e 924 evit mont da breizhañ Bourgondia. Sezizet e voe Naoned en-dro gant ar Franked e 927, en aner ur wech c’hoazh, ken splann ken e voe asantet gante leuskel ar gêr – hep na vefe meneget peurrest Breizh - da vat d’ar Vikinged adal ma paouezje ar re-se gant o argadennoù. Kement-mañ ne viras ket ouzh ar Vikinged a derriñ an emglev ur wech c’hoazh nag a dagañ Akwitania ha Lemouzin e 930. Pilet-brav e voent an taol-se avat gant ar roue frank Raoul war ribl an Dordogn.\nE 931 e krogas ar Vretoned da cheñch penn d’ar vazh pa savjont da heul Alan Varvek, hag eñ yaouank c’hoazh, ha Berengar kont Roazhon. E Kerne e voe lazhet gant ar Vretoned an alouberien skanat hag an dug Felekan, o fenntiern. Ne voe ket seizhdaletoc’h Vikinged an Naoned, renet gant Inkon, hêr Rögnvaldr anezhañ, o kas un argadeg vras e Breizh, harpet gant Gwilhom-e-Gleze-hir, dug Normaned Saena, ken e rankas Alan Varvek divroañ adarre. E 936 avat e teuas hennezh war e giz da adsevel e c’halloud a-enep ar Vikinged lakaet diaes da heul ur rummad piladennoù war ribl al Liger ha dilezet gant ar Skaniz all. Ne voe ket trec’het ar Vikinged ziwezhañ ac’hann da 939 avat.\nUr frailh da viken\nPetra zo chomet diouzh ren ar Vikinged e Breizh ouzhpenn ugent vloaz-pad ? Dre vras n’eus seurt ebet a vije bet degaset gant ar Vikinged da framm ar gevredigezh ha da ekonomiezh Breizh goude 939. Ne dalvez ket kement-mañ e vije bet ar prantad 913-936 diefed a-grenn war dazont ar vro. Ha pa ne voe ket aozet framm politikel Breizh gante o devoa bet ar vikinged amzer awalc’h d’en em staliañ. Meur a anv-lec’h a orin skanat a gaver c’hoazh e Breizh, en arvor dreistholl. Diskouezet e oa bet gant dizoloadenn ur vag-vez e Groe e 1906 e raent eus Breizh evel pa vije o bro. Diwar an nebeut elfennoù genetik deuet betek ennomp e soñj da Jean-Christophe Cassard e c’hellje an trevadennerezh norman bezañ bet brasoc’h e Breizh evit na oa e Normandi zoken. Ur frailh diremed eo bet prantad ar Vikinged e Breizh e pep keñver. Ha pa zeuas an dud a iliz war o c’hiz ar buanañ ma c’hallent, ne voe mad ebet ken gante. Distrujet e voe memor Breizh. Ne chome, koulz lâret, nemet skridoù an danevellourien gallian-roman pe frank – da lâret eo skridoù enebourien ar Vretoned – Gregor a Dours pe Ermold Du – da ziazez istor kantvedoù kentañ Breizh. Rivinet , kollet ganti he zeñzorioù sevenadurel hag he glad speredel, ha hi dieubet koulskoude he doa kollet Breizh ar startijenn a oa ganti da vare rouantelezh Nevenoe hag e hêred.\nCassard Jean-Christophe, « Premiers Vikings en Bretagne », ArMen n° 128, miz Mae-Even 2002.\nCassard Jean-Christophe, Le siècle des Vikings en Bretagne, Pariz, emb Gisserot, 1996.\nChédeville André et Guillotel Hubert, La Bretagne des saints et des rois, Roazhon, Ouest-France, 1984.\nKernalegenn Tudi, « Quand la Bretagne était viking », ArMen n° 196, miz Gwengolo-Here 2013.\nPrice Neil, The Vikings in Brittany, Londrez, Viking Society for Northern Research, 1989.\nQuaghebeur Joëlle, La Cornouaille du IXe au XIIe siècle : Mémoire, pouvoirs, noblesse, Roazhon, Presses Universitaires de Rennes, 2002.


Pajenn:Morvan - Buez ar Zent, 1894.djvu/167 - Wikimammenn\nPajenn:Morvan - Buez ar Zent, 1894.djvu/167\n4 a Veurs\nc’hez ato etre he zaouarn. Ar c’hantik latin-ze a zo bet troet e brezounek, hag a zo anavezet mad enn hor bro. Setu ama ar c’houblad kenta hag ann diskan anezhan :\nO va ene, kanomp bemdez\nDa Vari meuleudiou ;\nHe oberiou, he holl buez\nA zo leun a vurzudou.\nGloar da Vari ha meuleudi !\nPebez burzud evuruz !\nHa mamm ivez,\nGuerc’hez ha mamm da Jezuz !\nSant Kasimir a ioa ive leun a garantez evit he nesa, ha kement a druez en doa ouz ar re a vele er boan pe enn dienez, kement e klaske ober vad d’ezho, ma oue hanvet Tad hag Alvokad ar beorien hag ann dud reuzeudik. Mes he galoun a ioa rannet o sonjal ez oa c’hoaz chismatiked e rouantelez Pologn. Alia a reaz eta he dad da zougen eul lezenn evit miret ouz ar chismatiked-se da zevel templou nevez ha da rapari ar re goz, a ioa dija kouezet enn ho foull. Ar roue he dad a heuliaz he ali, hag al lezenn a oue douget evit brasa mad ar relijion gatholik.\nAr prins santel-ma a ioa o ren he bemp bloaz var’nn ugent pa oue skoet gant eur c’hlenved hag a lamaz he nerz diganthan a nebeudou. Rei a eure he-unan da anaout pe da zeiz ha da be heur e tlie mervel, ha d’ann deiz merket, pevar a viz meurs 1483, e tremenaz sioul goude beza resevet he zakramanchou diveza gant eunn devosion vraz, hag epad m’edot o kana salmou enn dro d’he vele. Goude he varo, Doue a ziskleriaz he zantelez dre eur maread miraklou.\nAr vertuz a burete a ra d’ann den var ann douar beza henvel ouz elez Doue er baradoz. N’oc’h euz ket kaeroc’h tenzor er bed-ma, tud iaouank, eged ar burete-ze ; mes arabad e d’ehoc’h sonjal e c’hellfac’h he miret heb poan. Tentet e viot noz-deiz, hag ar bed, ar c’hig hag ann droug-speret ne lezint repoz ebed ganeoc’h e kenver ar poent-ma.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/167&oldid=137345 »


War glask kouevr - Keit Vimp Bev\nDegemerStalLevrioùLevrioù 11-15 bloazWar glask kouevr\nHome / Levrioù / Levrioù 11-15 bloaz / War glask kouevr\nWar-dro 2000 a-raok J.K, e derou oad an arem, e-kichen ar C’harn Vras,he deus Lenn, ur plac’h yaouank, ur bern traoù d’ober goude marv he mamm. He zad ne soñj nemet er c’hailh-staen en deus kavet tost ouzh ar Mein-hir gwenn hag en tammig kouevr a zo bet roet dezhañ war an Enez Veur (Breizh Veur a-vremañ).\nFellout a ra dezhañ ober arem… Ret e vo da Lenn yaouank, mont da glask muioc’h a gouevr gant he mignoned, pelloc’h e kornôg an Enez Veur (Bro Gembre a-vremañ).\nLivourez ha skrivagnerez evit ar yaouankiz eo Armel le Sec’h. Bet eo bet bez-prezidantez rann « Art et Architecture » e Skol-Uhel ar Vro. E-pad meur a vloaz, eo bet e emvodoù ar C’huzul Sevenadurel o tifenn an arzourien.\nKrouet he deus Poellgor an Tarv, l’Académie du Taureau, evit ma c’hellfe an arzourien ober gant ar brezhoneg ivez.\nWar glask kouevr quantity\nISBN: 978-2-86824-352-2 Rummadoù : Levrioù 11-15 bloaz, Nevez, Priz ar Yaouankiz Product ID: 5009\nArmel le Sec’h – Keit Vimp Bev\nDastumad Priz ar Yaouankiz 2022\n11×18 cm / 65 p. / Kein karrez peget\nSkignet gant : Coop Breizh\nRoit an ali kentañ war “War glask kouevr” Cancel reply


Pajenn:Instructioneu santel ar er gurionnéeu principal ag er religion, 1790.djvu/210 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/210\ndré en hènd mat : me mab, ne zouget quet ; gùir-è é homb peur ; mæs ne vou quet danné e vanquou demb, mar hun nès dougeance Doué, mar hum viramb doh peb-sort péhet, ha mar groamb ævreu mat. » O caërræd un Testamant !\n1.° Réd-è inourein en dud a Ilis hac ou respettein ; rac ma talhant léh Jesus-Chrouist ar en doar ; rac m’ou dès receuét guet Doué puissance hac otorité ol ar er péh e gondui d’en Nean ; rac m’én dint hur Bugulion spirituel, ha Medecinerion hun ineanneu ; rac m’hun nès én ur fæçon brassoh obligation dehai eit n’hun nès d’hun tad ha d’hur mam, dré m’en dès reit Doué demb dré ou deourn madeu preciussoh eid er-ré en dès reit temb hun tud. Ne faut quet hou disprisein é sigur m’en dint sàuét a dud peur, pé rac ne vihuant quet revè er santeleah ag ou stad. Rac Jesus-Chrouist n’en doai choægét meit tud peur eit bout é Apostolèt ; ha ne larér quet deoh é teliét inourein er Velean rac m’en dint a noblance pé a leigné vras ; mæs rac ma talhant léh Jesus-Chrouist. Mar ou dès defauteu, hui e zeli chairrein hou teulagad ar nehai, ha non pas ou décriein nac ou disprisein én hou calon ; rac en disprisance e rér ag en dud a Ilis e ya peèlloh eit ne\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/210&oldid=128749 »


Div zanevell a zo bet priziet e koñkour danevelloù KLT 2017 : N’on ket evel ar re all gant Paskal an Intañv ha Sorc’henn gant Yael ar Gov. War danvez ar follentez e oa da bleustriñ. Lakaet o deus paotredigoù da vevañ gant ampartiz pe fent. Gant danevell Y. Gerven Ar c’herzed sa Canossa, e pleustrer an hent da dapout evit lakaat e zibaboù buhez da vezañ degemeret.\nUr skrivagner puilh a-fet skridoù a gaver er rann Skrivagnerien, al Leonad Mikael Madeg, ar blijadur skrivañ istorioù. Ur studiadenn blijus a zo bet savet gant Cédric Choplin Dornad plu ar barzh divroet, diwar benn Youenn Gwernig, ha studi e skridoù bet bodet en Un dornad plu, e 1997.\nE lodenn ziwezhañ Al Liamm e kaver A-dreuz lenn ha Petra nevez ? Un digarez da ginnig un druilhad levrioù bet lennet ha dielfennet gant ar skipailh. Heuliet int gant an Notennoù. Talvoudus e vo roll klok ar pennadoù bet embannet e 2017 el Liamm, urzhiet dre zanvez ha dre skrivagner.